b'\n_START_ARTICLE_\nKuusrock\n_START_PARAGRAPH_\nKuusrock oli Oulun Kuusisaaressa vuosina 1973\xe2\x80\x931991 j\xc3\xa4rjestetty musiikkifestivaali. Kuusrockista muodostui 1970-luvun puoliv\xc3\xa4liss\xc3\xa4 yksi t\xc3\xa4rkeimmist\xc3\xa4 rockfestivaaleista Suomessa. Kuusrockissa esiintyi useita aikansa nousevia t\xc3\xa4hti\xc3\xa4 kuten Dr. Feelgood, Iron Maiden, Scorpions, Anthrax sek\xc3\xa4 Stevie Ray Vaughan. Procol Harum esiintyi Kuusrockissa 1976 l\xc3\xa4hes menestyksens\xc3\xa4  huipulla._NEWLINE_1990 esiintynyt Alice Cooper oli juuri noussut takaisin megat\xc3\xa4hdeksi edellisen\xc3\xa4 vuonna ilmestyneell\xc3\xa4 Trash-albumillaan. AC/DC:n laulaja Brian Johnson esiintyi Kuusrockissa Geordie-yhtyeen kanssa vuonna 1974. Kotimaisista yhtyeist\xc3\xa4 Eppu Normaali esiintyi festivaalilla yhdeks\xc3\xa4n kertaa. Muita festivaalin vakioesiintyji\xc3\xa4 olivat mm. Juice Leskinen, Zero Nine ja Popeda. _NEWLINE_Vuodesta 2003 Kuusisaaressa on j\xc3\xa4rjestetty vuosittain Qstock-festivaali.'